קנאו נ' בלקוב - פסקדין
מיקומך באתר: עמוד ראשי >> חיפוש פסקי-דין >> קנאו נ' בלקוב
קנאו נ' בלקוב
5557-08-08
קאסה קנאו
לריסה בלקוב
התובע הגיש תביעה זו כנגד הנתבעת, היא שכנתו מלמעלה בבית המשותף שברחוב קרן היסוד 41 בנשר, לתשלום הסך של 15,000 ₪ בגין נזקים שונים הקיימים בדירתו ואשר לטענתו מקורם בדירת הנתבעת.
כפי שעולה מכתבי הטענות וכן במהלך הדיון בפני התברר כי היחסים בין השכנים הנצים הינם טעונים ביותר ולא ניתן היה לקדם הבנה כלשהי בינם באשר לפתרון המחלוקות. אציין כי על אף שהתובע טען כי על שכן נוסף להשתתף בעלויות התיקונים שביצע בצנרת דירתו המשותפת לשלוש דירות, הוא תבע רק את הנתבעת ולא ביקש לצרף את השכן הנוסף.
לצורך בירור המחלוקות מיניתי את אינג' דן לופו על מנת שיבקר בדירה ויחווה דעתו באשר למקור הנזקים הנטענים על ידי התובע ועלות תיקונם.
מחוות דעתו של אינג' לופו עולה כי המדובר בבנין ישן מאוד כאשר דירת התובע מצויה במצב תחזוקתי כללי ירוד מאוד. לדעתו מקור כתמי הרטיבות (שהיו יבשים בעת בדיקתו) בחדר האמבטיה ובמטבח הינם מנזילת מים מצנרת בדירת הנתבעת, אולם לפי בדיקתו ולאור השיפוץ המקיף שביצעה בדירתה הוא קבע כי אין מדובר בנזילה פעילה. את עלות תיקון התקרות הוא העריך בסך של 500 ₪ בצירוף מע"מ.
באשר לטענות התובע ביחס לצינור הדלוחין (אשר ביחס אליו נטען על ידו, מבלי שהוכח, כי ביצע בו תיקון אשר עלותו היתה 3,000 ₪) קובע המומחה כי יתןכ והסתימות החוזרות ונשנות הנטענות בצינור זה נגרמו דווקא מהשינוי בו שביצע התובע (סעיף ג(1)(4) לחוות הדעת).
בפני המומחה העלה התובע גם טענה ביחס לצינורות גז חשופים העוברים במרפסת המטבח ושייכים לכל שלושת הדירות, אולם המומחה קבע כי את הטענה בענין זה יש להפנות לספקית הגז האחראית על טיפול בצנרת.
לאחר עיון בחוות דעת המומחה, בתמונות שצורפו אליו, ובטענות הצדדים בפני אני מחייבת את הנתבעת לשלם לתובע את הסך של 1,000 ₪ לכיסוי נזקיו הנטענים בכתב התביעה, וזאת בהתאם לקביעת המומחה ובצירוף הוצאות משפט.
אינני מחייבת את הנתבעת בהחזר הוצאות בגין תיקון צינור הדלוחין שכן לא הוכחה בפני הוצאה כזו, וגם לא ניתן כל הסבר מדוע התובע אינו דורש השתתפות מהשכן הנוסף.
באשר לטיפול בצנורות הגז, על התובע לפנות בענין זה לספקית הגז וככל שיישא בעלות בגין שינוי תוואי הצינורות ו/או תיקונם, הוא זכאי לדרוש השתתפות בהוצאה זו מהנתבעת והשכן הנוסף שכן, כפי שעולה מחוות דעת המומחה, אכן מדובר בצנורות משותפים לשלושת הדירות אשר עוברים בדירתו של התובע.
מעבר לאמור לעיל, אין חיוב בהוצאות.
ניתן היום, כ"ח חשון תש"ע, 15 נובמבר 2009, בהעדר הצדדים.